Rådets beslutning

af 23. juli 2001

om ændring af beslutning 90/424/EØF om visse udgifter på veterinærområdet

(2001/572/EF)

RÅDET FOR DEN EUROPÆISKE UNION HAR —

under henvisning til traktaten om oprettelse af Det Europæiske Fællesskab,

under henvisning til Rådets beslutning 90/424/EØF af 26. juni 1990 om visse udgifter på veterinærområdet [1], særlig artikel 24, stk. 1 og 2,

under henvisning til forslag fra Kommissionen, og

ud fra følgende betragtninger:

(1) Ifølge beslutning 90/424/EØF kan Fællesskabet yde finansielt tilskud til udryddelse og overvågning af de sygdomme, der er opført på listen i bilaget til nævnte beslutning.

(2) Listen kan suppleres eller ændres for at tage hensyn til udviklingen i sundhedssituationen i Fællesskabet.

(3) Infektiøs lakseanæmi (ISA) er en ny sygdom, der for første gang forekom i Fællesskabet i 1998, og som kan forvolde store tab for lakseopdrætterne.

(4) Det er vigtigt, at ISA bekæmpes, så det undgås, at sygdommen breder sig til andre områder.

(5) Bluetongue er en virussygdom hos får, geder, kvæg og andre drøvtyggere, der overføres af leddyr.

(6) Bluetongue har på internationalt plan indvirkning på transport af levende dyr af modtagelige arter, for så vidt som sygdommen er opført på liste A fra Det Internationale Kontor for Epizootier.

(7) I 1998 blev bluetongue overført til Fællesskabets område udefra og spredtes via inficerede vektorer.

(8) Visse områder i Fællesskabet må på grund af klimaforholdene betragtes som højrisikoområder med hensyn til bluetongue.

(9) I beslutning 90/424/EØF er der fastsat aktioner af hastende karakter i forbindelse med udbrud af bluetongue. Der ydes også EF-tilskud til overvågning og til visse bekæmpelsesforanstaltninger, herunder vaccination i højrisikoområder med hensyn til bluetongue eller i områder, hvor sygdommen er endemisk.

(10) I betragtning af denne udvikling bør ISA og bluetongue opføres på den pågældende liste, så der kan ydes EF-tilskud til programmerne for udryddelse og overvågning af disse sygdomme. For så vidt angår bluetongue, bør der vedtages specifikke kriterier, således at den i artikel 24, stk. 1, i beslutning 90/424/EØF omhandlede finansieringsforanstaltning kan iværksættes.

(11) For at der kan ydes et EF-tilskud, skal de relevante krav i beslutning 90/424/EØF og, for så vidt angår ISA, Rådets direktiv 93/53/EØF af 24. juni 1993 om minimumsfællesskabsforanstaltninger til bekæmpelse af visse fiskesygdomme [2], opfyldes.

(12) Rådets forordning (EF) nr. 2792/1999 af 17. december 1999 om de nærmere regler og betingelser for Fællesskabets strukturforanstaltninger for fiskeriet [3], særlig artikel 15, stk. 3, litra g), er et passende retsgrundlag for et finansielt tilskud til bekæmpelse af ISA. Bestemmelserne i afsnit III i Rådets forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene [4] finder derfor anvendelse uanset bestemmelserne i artikel 24, stk. 5, stk. 6, andet punktum, stk. 8 og stk. 9, i beslutning 90/424/EØF.

(13) Beslutning 90/424/EØF bør ændres i overensstemmelse hermed —

VEDTAGET FØLGENDE BESLUTNING:

Artikel 1

Følgende led indsættes i gruppe 1 i bilaget til beslutning 90/424/EØF:

"— Infektiøs lakseanæmi (ISA) [5]

— Bluetongue i endemiske områder eller højrisikoområder [6]."

.

Artikel 2

Denne beslutning er rettet til medlemsstaterne.

Udfærdiget i Bruxelles, den 23. juli 2001.

På Rådets vegne

A. Neyts-Uyttebroeck

Formand

[1] EFT L 224 af 18.8.1990, s. 19. Beslutning er senest ændret ved forordning (EF) nr. 1258/1999 (EFT L 160 af 26.6.1999, s. 103).

[2] EFT L 175 af 19.7.1993, s. 23. Direktivet er senest ændret ved tiltrædelsesakten af 1994.

[3] EFT L 337 af 30.12.1999, s. 10.

[4] EFT L 161 af 26.6.1999, s. 1.

[5] EF yder kun finansielt tilskud til aktioner til bekæmpelse af ISA efter artikel 15, stk. 3, litra g), i forordning (EF) nr. 2792/1999 (EFT L 337 af 30.12.1999, s. 10).. For sådanne aktioner anvendes bestemmelserne i afsnit III i forordning (EF) nr. 1260/1999 af 21. juni 1999 om vedtagelse af generelle bestemmelser for strukturfondene (EFT L 161 af 26.6.1999, s. 1) uanset bestemmelserne i artikel 24, stk. 5, stk. 6, andet punktum, stk. 8 og stk. 9, i beslutning 90/424/EØF.

[6] Aktioner til bekæmpelse af bluetongue er ligeledes i medfør af artikel 24, stk. 1, berettiget til et økonomisk bidrag fra Fællesskabet for den skade, der er lidt som følge af dyrenes dødelighed efter denne sygdom; bidraget fastsættes efter proceduren i artikel 41.

--------------------------------------------------